****

**AKREDITĀCIJAS EKSPERTU KOMISIJAS ZIŅOJUMS**

**PAR**

**MĀRUPES MŪZIKAS UN MĀKSLAS SKOLAS AKREDITĀCIJAS UN**

**VADĪTĀJAS DACES ŠTRODAHAS**

**PROFESIONĀLĀS DARBĪBAS VĒRTĒŠANAS REZULTĀTIEM**

**Aprīlis, 2025**

**VISPĀRĪGAS ZIŅAS PAR IZGLĪTĪBAS IESTĀDI, VĒRTĒŠANAS NORISES LAIKU UN AKREDITĀCIJAS EKSPERTU KOMISIJAS SASTĀVU**

|  |  |
| --- | --- |
| **Izglītības iestādes nosaukums** | **Mārupes Mūzikas un mākslas skola**  |
| **Izglītības iestādes juridiskā adrese** | Mazcenu aleja 39, Jaunmārupe, Mārupes pagasts, Mārupes novads LV-2166 |
| **Izglītības iestādes tālruņa numurs** | 67933403 |
| **Izglītības iestādes elektroniskā pasta adrese** | muzikas.makslasskola@marupe.lv |
| **Izglītības iestādes vadītājs un amatā stāšanās laiks** | Dace Štrodaha11.05.2000. |
| **Izglītības iestādes dibinātājs** | Mārupes novada pašvaldība |
| **Īstenotās izglītības programmas** | 18 profesionālās ievirzes izglītības programmas mūzikā, 1 profesionālās ievirzes izglītības programma mākslā |
| **Izglītojamo skaits izglītības iestādē** | 447 |
| **Pedagogu skaits izglītības iestādē**  | 67 |
| **Atbalsta personāls (tarificētā darba slodze) izglītības iestādē**  | - |
| **Akreditācijas norises laiks izglītības iestādē** | no 2025.gada 17.februāra līdz 28.februārim |
| **Akreditācijas ekspertu komisija** | komisijas vadītāja | Kultūras ministrijas Kultūrpolitikas departamenta Kultūrizglītības nodaļas izglītības sistēmas eksperte **Elita Barisa** |
| eksperte | Jūrmalas Mūzikas vidusskolas direktores vietniece projektu realizācijas jomā, profesionālās ievirzes pedagoģe **Irēna Andersone** |
| eksperts | Jelgavas Mūzikas vidusskolas ģitāras spēles pedagogs **Endijs Rožkalns** |
| eksperte | Latvijas Mākslas akadēmijas docente **Māra Binde** |
| eksperts | Pāvula Jurjāna Rīgas Mūzikas skolas direktors **Viesturs Mežgailis** |
| eksperts | Mākslu izglītības kompetences centra ,,Ventspils Mūzikas vidusskola” pedagogs **Arimans Raitis Štrauss** |
| eksperts | Jāzepa Vītola Latvijas Mūzikas akadēmijas docents, Jāzepa Mediņa Rīgas Mūzikas vidusskolas pedagogs **Jānis Baltiņš** |
| eksperts | Jāzepa Vītola Latvijas Mūzikas akadēmijas pieaicinātais docētājs **Pēteris Trasuns** |
| eksperte | Jāzepa Vītola Latvijas Mūzikas akadēmijas lektore, Jāzepa Mediņa Rīgas 1. mūzikas skolas pedagoģe, Olaines Mūzikas un mākslas skolas pedagoģe **Anda Eglīte** |
| eksperts | Jāzepa Vītola Latvijas Mūzikas akadēmijas asociētais profesors, Jūrmalas Mūzikas vidusskolas sitaminstrumentu klases vadītājs, pedagogs **Edgars Saksons** |
| eksperts | Balvu Mūzikas skolas direktors **Egons Salmanis** |
| eksperts | Jāzepa Vītola Latvijas Mūzikas akadēmijas docents, Mākslu izglītības kompetences centra „Nacionālā Mākslu vidusskola” Emīla Dārziņa mūzikas skolas Pūšaminstrumentu nodaļas vadītājs **Gatis Evelons** |
| eksperte | Rīgas Juglas Mūzikas skolas saksofona, klarnetes spēles pedagoģe **Ieva Melne** |

1. **VISPĀRĪGA INFORMĀCIJA PAR IZGLĪTĪBAS IESTĀDES DARBĪBAS KVALITĀTES UN IZGLĪTĪBAS IESTĀDES VADĪTĀJA PROFESIONĀLĀS DARBĪBAS VĒRTĒŠANU**

* 1. Izglītības iestādes darbības kvalitātes vērtēšanā izmanto vienotu procedūru, kuru nosaka Izglītības likuma 4.1pants un Ministru kabineta 2024.gada 4.jūnija noteikumi Nr.325 “Vispārējās izglītības un profesionālās izglītības iestāžu akreditācijas un to vadītāju profesionālās darbības novērtēšanas kārtība” <https://likumi.lv/ta/id/352674-visparejas-izglitibas-un-profesionalas-izglitibas-iestazu-akreditacijas-un-to-vaditaju-profesionalas-darbibas-novertesanas-kartiba>.
	2. Atbilstoši Izglītības likumā noteiktajam izglītības kvalitāte ir **izglītības process, saturs, vide** un **pārvaldība**, kas ikvienam nodrošina iekļaujošu izglītību un iespēju sasniegt augstvērtīgus rezultātus atbilstoši sabiedrības izvirzītajiem un valsts noteiktajiem mērķiem.
	3. Izglītības iestādes vadītāja profesionālās darbības vērtēšana, izvērtējot 4.kategoriju jeb izglītības iestādes pārvaldības kvalitāti, ir daļa no izglītības iestādes darbības kvalitātes vērtēšanas.
	4. Kvalitātes vērtēšanā iegūtā informācija un dati atspoguļo sniegumu piecos kvalitātes vērtējuma līmeņos (nepietiekami, jāpilnveido, labi, ļoti labi, izcili) katrā elementā:

|  |  |
| --- | --- |
| **Kvalitātes vērtējuma līmenis** | **Kvalitātes vērtējuma līmeņa raksturojums** |
| **“nepietiekami”** | norāda uz normatīvo aktu pārkāpumiem vai atkārtotu neefektīvu darbību izglītības iestādē vai izglītības iestādes pārvaldībā |
| **“jāpilnveido”** | norāda, ka izglītības iestādes vai izglītības iestādes vadītāja profesionālā darbība atbilst minimālajām prasībām – tiek ievērota normatīvo aktu minimālo prasību izpilde. Izglītības iestādes vai izglītības iestādes vadītāja profesionālajā darbībā ir konstatēti 50% un vairāk rezultatīvie rādītāji, kurus nepieciešams pilnveidot tuvāko divu gadu laikā |
| **“labi”** | norāda, ka izglītības iestādes darbība un tās vadības darbs atbilst optimāli sasniedzamajam kvalitātes līmenim. Izglītības iestādē ir uzsākts ieviest pārmaiņas un tās tiek ieviestas |
| **“ļoti labi”** | norāda, ka izglītības iestādes darbība un tās vadības darbs pārsniedz optimāli sasniedzamo kvalitātes līmeni, izglītības iestādē tiek uzkrāta, apkopota un popularizēta tās pieredze, ar kuru tā sistēmiski un mērķtiecīgi dalās ar citām izglītības iestādēm. Izglītības iestādē nepieciešamās pārmaiņas ir ieviestas – tā ir izglītības iestādes stiprā puse |
| **“izcili”** | norāda, ka izglītības iestādes darbībā un tās vadības darbā ir radītas izglītības inovācijas, kuras nepieciešams padziļināti pētīt un popularizēt valsts un starptautiskā līmenī |

**II. IZGLĪTĪBAS IESTĀDES DARBĪBAS PAMATRĀDĪTĀJI**

**2.1. Izglītības iestādes misija, vīzija, kvalitātes mērķi:**

* + 1. Misija – radīt vidi, kurā audzēknis dzīvo pilnvērtīgi, ir atbildīgs, izvirza un sasniedz mērķus, ir radoša, brīva, uzņēmīga un patstāvīga personība, kura ir spējīga īstenot savas dabas dotās iespējas; mācām audzēkņus pilnvērtīgi apgūt radošas iemaņas un zināšanas, sniedzot iespēju piedzīvot muzikālu un māksliniecisku izpausmi dzīvē.
		2. Vīzija – demokrātiska, moderna, materiāli tehniski nodrošināta, pārmaiņām atvērta skola kā kultūrizglītības centrs novadā, kurā strādā radošs, saliedēts kolektīvs un mācās radoši, atraisīti audzēkņi, kuri ir motivēti un orientēti uz mūžizglītību;
		3. Mērķis – nodrošināt sistematizētu zināšanu un prasmju apguvi, veicinot vērtīborientācijas veidošanos mūzikā un mākslā līdztekus pamatizglītības vai vidējās izglītības pakāpei, kas dod iespēju sagatavoties profesionālās izglītības ieguvei izraudzītajā virzienā; veidot izglītības vidi. organizēt un īstenot izglītību, kas nodrošina profesionālās ievirzes mūzikas un mākslas izglītības programmas noteikto mērķu sasniegšanu.

**2.2. Izglītības iestādes un tās vadītāja profesionālo darbību raksturo šādi rādītāji:**

* + 1. 99% mākslas jomas izglītojamie piedalās Valsts konkursa 1. kārtā, 100% mūzikas jomas izglītojamie piedalās Valsts konkursa 1. kārtā; mākslas jomas izglītojamie vidēji 17% piedalās citos vietējā, nacionālā un starptautiskā mēroga konkursos un vidēji 4% gūst panākumus, mūzikas jomas izglītojamie vidēji 30% piedalās citos vietējā, nacionālā un starptautiskā mēroga konkursos un vidēji 13% gūst panākumus;
		2. 95% izglītojamie ir informēti par aktualitātēm darba tirgū, karjeras iespējām un tendencēm  vietējā un valsts mērogā;
		3. 100 % vērotajās mācību nodarbībās izglītības procesa plānošanas un īstenošanas efektivitāte ir laba, tostarp, tās ir metodiski un didaktiski daudzveidīgas, un izglītojamiem ir iespējams apgūt nepieciešamās zināšanas, prasmes un attieksmes profesionālai darbībai;
		4. 100% pedagogu ir normatīvajos aktos noteiktā nepieciešamā izglītība un profesionālā kvalifikācija;
		5. 100% pedagogi veic normatīvos aktos noteikto nepieciešamo profesionālās kompetences pilnveidi;
		6. Izglītības iestāde regulāri (reizi divos gados) iegūst datus un informāciju, kura apliecina, ka izglītības iestādes mikroklimats, fiziskā un emocionālā vide ir droša. Anketēšanā piedalījās 24% vecāku, 25% izglītojamo, 99% pedagogu;
		7. 98 % respondentu norādīja, ka izglītības iestādē jūtas fiziski un emocionāli droši;
		8. 98 % pedagogu ir apmierināti ar pieejamajiem un nodrošinātajiem resursiem.

**2.3. Izglītības iestādes un tās vadītāja profesionālo darbību raksturo šādi izglītības kvalitātes risku rādītāji:**

|  |  |  |  |
| --- | --- | --- | --- |
| **Nr.p.k.** | **Izglītības kvalitātes riski** | **Ir/Nav** | **Piezīmes** |
| 2.3.1. | Izglītības iestādes īstenotās izglītības programmas visu mācību priekšmetu nodrošināšana atbilstoši plānotajam  | nav |  |
| 2.3.2. | Izglītības iestādē ir ilgstošas pedagogu vakances (vairāk kā 1 mēnesi iepriekšējā un/vai aktuālajā mācību gadā)  | nav |  |
| 2.3.3. | Izglītības iestādes sasniegumi konkursos, izstādēs, sacensībās u.tml. pēdējā mācību gada laikā ir statistiski zemāki nekā pēdējo trīs mācību gadu laikā vidēji  | nav |  |
| 2.3.4. | Izglītības iestādes nodrošinājums ar nepieciešamo infrastruktūru un materiāltehniskajiem resursiem (elements “Infrastruktūra un resursi” 3.3.1.) ir novērtēts ar kvalitātes līmeni “jāpilnveido”  | nav |  |
| 2.3.5. | Izglītības iestādes karjeras izglītības kvalitāte (elements “Izglītības turpināšana un nodarbinātība” 1.2.5.) ir novērtēta ar kvalitātes līmeni “jāpilnveido”  | nav |  |

* 1. **Iepriekšējā vērtēšanā sniegto rekomendāciju / uzdevumu izpilde**

2019. gada akreditācijas ekspertu komisijas ziņojumā un izglītības iestādes vadītāja profesionālās darbības novērtēšanas ziņojumā iekļautās rekomendācijas pamatā ir izpildītas.

**III. IZGLĪTĪBAS IESTĀDES DARBĪBAS KVALITĀTES UN IZGLĪTĪBAS IESTĀDES VADĪTĀJA PROFESIONĀLĀS DARBĪBAS NOVĒRTĒJUMA KOPSAVILKUMS**

|  |  |
| --- | --- |
| Kategorijas un elementi: | Kvalitātes vērtējuma līmenis |
|  | Nepietiekami  | Jāpilnveido  | Labi | Ļoti labi | Izcili |
| 1. Atbilstība mērķiem |  |
| * 1. Kompetences un sasniegumi
 |  |  |  | x |  |
| * 1. Izglītības turpināšana un nodarbinātība
 |  |  | x |  |  |
| * 1. Vienlīdzība un iekļaušana
 |  |  |  | x |  |
| 2. Kvalitatīvas mācības |  |  |
| 2.1. Mācīšana un mācīšanās |  |  |  | x |  |
| 2.2. Pedagogu profesionālā kapacitāte |  |  |  | x |  |
| 2.3. Izglītības programmu īstenošana |  |  | x |  |  |
| 3. Iekļaujoša vide |  |  |
| 3.1. Pieejamība  |  |  |  | x |  |
| 3.2. Drošība un psiholoģiskā labklājība |  |  |  | x |  |
| 3.3. Infrastruktūra un resursi |  |  |  | x |  |
| 4. Laba pārvaldība |  |  |  |  |  |
| 4.1. Administratīvā efektivitāte |  |  | x |  |  |
| 4.2. Vadības profesionālā darbība |  |  |  | x |  |
| 4.3. Atbalsts un sadarbība |  |  |  | x |  |
| Kopsavilkumā 12 vērtēšanas elementi |  |  | **3** | **9** |  |

**IV. KVALITĀTES VĒRTĒŠANAS REZULTĀTI**

**1.** **KATEGORIJA “ATBILSTĪBA MĒRĶIEM”**

* 1. **Elements “Kompetences un sasniegumi”.**

Mārupes Mūzikas un mākslas skolā (turpmāk ‒ izglītības iestāde) ir izstrādāti iekšējie noteikumi “Reglaments par audzēkņu zināšanu, prasmju, iemaņu un attieksmju vērtēšanu, pārcelšanu un atskaitīšanu”, kas ir aktualizēts un pieņemts Pedagoģiskās padomes sēdē 2024.gada 19.decembrī. Reglamentā ietverta izglītības iestādes sistēma izglītojamo mācību sasniegumu diagnosticēšanai ‒ pielikumos, nodalot un ievērojot mūzikas un mākslas jomu specifiku. Vērotajās stundas gūts apliecinājums tam, ka izglītojamiem ir skaidri vērtēšanas kritēriji. Arī vecāki apliecina to, ka iegūtie vērtējumi ir saprotami un tie regulāri ir fiksēti skolvadības sistēmā E-klase (turpmāk ‒ E-klase) , kur arī iegūstama informācija gan par uzdoto, gan vērtēšanas kritērijiem. Grupu stundu sekmes pedagogi atspoguļo E-klasē, individuālo priekšmetu sekmes – pedagoga individuālajā žurnālā, semestru un mācību gada sekmes – Skolas sekmju kopsavilkuma žurnālā, sekmes pārbaudījumos – metodisko komisiju protokolos. 2024./2025. mācību gadā uzsākta arī individuālo mācību priekšmetu sekmju ievade E-klasē.

Izglītības iestādes izglītojamie regulāri piedalās dažādos novada, reģiona, valsts un starptautiskos konkursos, tai skaitā konkursā “Talants Latvijai”. 2023./2024. mācību gadā izglītojamie piedalījās Latvijas profesionālās ievirzes mūzikas izglītības iestāžu izglītības programmu Pūšaminstrumentu spēle un Sitaminstrumentu spēle Valsts konkursā, izglītības iestādē tika organizēta konkursa I kārta, kurā 100% piedalījās visi izglītojamie atbilstoši izglītības programmām, arī uz fināla kārtu izvirzītiem izglītojamiem tika gūti atzīstami panākumi. Valsts konkursa mākslas jomā I kārtā piedalās visi izglītojamie atbilstoši nolikumam.

Izvērtējot pēdējos trīs mācību gadu statistiku, 2021./2022.m.g. konkursos mūzikas jomā piedalījās 29% (74 izglītojamo), 2022./2023.m.g. – 34% (89 izglītojamo), 2023./2024.m.g. 37% (91 izglītojamais), kas norāda uz izglītojamo veiksmīgu izaugsmi un iespējām gūt skatuves pieredzi. Godalgotas vietas iegūst apmēram 1/3 – 1/4 no konkursu dalībnieku kopskaita.

Mūzikas izglītības programmu īstenošana nodrošina kvalitatīvu zināšanu, prasmju un kompetenču apguvi, par ko liecina mācību stundās vērotais, kā arī tas, ka izglītības iestādē veiksmīgi darbojas pūtēju orķestris, nopietni gatavojoties dalībai pūtēju orķestru skatei un skolu jaunatnes Dziesmu svētkos. Novērojot mācību stundas stīgu instrumentu spēles u.c. programmās, gūts apliecinājums tam, ka programmu apguve tiek nodrošināta atbilstoši nozares vajadzībām. Par to liecina izglītojamo mācību sekmes mācību stundu gaitā, orķestra mēģinājumā un atklātajā koncertā. Pēdējo 3 gadu laikā čella klases izglītojamie sekmīgi piedalījušies Valsts konkursā, iegūstot godalgotas vietas kā arī ar labiem panākumiem piedalījušies dažādos reģionālajos konkursos. Arī kontrabasa klases izglītojamie sekmīgi piedalījušies Valsts konkursā. Kopumā mūzikas jomas pedagogi ar lielu entuziasmu sekmē izglītojamo piedalīšanos konkursos, sagatavojot attiecīga repertuāra apgūšanu.

Mācību process tiek īstenots plānoti un mērķtiecīgi - izglītības iestāde plāno ieskaites, eksāmenus, koncertus, konkursus un citas praktiskas, ar mācību procesu saistītas aktivitātes, kas izglītības procesā nodrošina to, ka visiem ir skaidri norādīts sasniedzamais mērķis un laika termiņš, kādā tas ir jāizpilda.

Arī mākslas izglītības programmas izglītojamo dalība Latvijas Nacionāla kultūras centra organizētajos Valsts konkursos liecina par kvalitatīvu un mērķtiecīgu darbu ar talantīgākajiem izglītojamiem un pedagogu savstarpējo sadarbību izglītojamo sagatavošanā. Šāda prakse ļauj pilnveidot programmas, kā arī veidot starppriekšmetu saikni. Izglītojamo darbos vērojama mākslinieciskās jaunrade un kvalitāte, kas liecina par izglītojamo talantu mērķtiecīgu attīstīšanu un atbalstu. Izglītojamie regulāri piedalās nozīmīgos kultūras pasākumos un norisēs kā Latvijā, tā starptautiski, īpaši jāatzīmē iegūtās godalgotās vietas 31. starptautiskajā konkursā Polijā, Slovākijas 14. starptautiskajā konkursā, Korejas zīmēšanas konkursā, Francijas vizuālās mākslas konkursā u.c. Mākslas izglītības programmas izglītojamo darbu izstādes tiek rīkotas Jaunmārupes bibliotēkā, kā arī tiek īstenotas vides objektu un sienu gleznojumu ekspozīcijas novadā un Latvijas pilsētās. Izglītības iestādes organizētajos konkursos un izstādēs piedalās ne tikai Mārupes mūzikas un mākslas skolas izglītojamie, bet arī izglītojamie no citām Latvijas mākslas skolām, kā arī Polijas, Lietuvas, un citām partneru skolām.

Talantīgie izglītojamie piedalās starptautiskos konkursos, kā arī izglītības iestādes popularizēšanas pasākumos. Mācību motivācijas veicināšanai mācību gada noslēgumā tiek pasniegti Atzinības raksti par profesionāliem sasniegumiem konkursos, par profesionālo aktivitāti, ja izglītojamais piedalās konkursos, bet vēl nav ieguvis godalgas, kā arī par teicamām sekmēm tiek izsniegtas Zelta liecības, tiek noteikti atbrīvojumi no vecāku līdzfinansējuma nākamajā mācību gadā. Izglītības iestāde organizē Izcilības godināšanas pasākums, kurā godina ģimenes par izglītojamā sasniegumiem. Izglītojamo panākumi konkursos tiek atspoguļoti informācijas ekrānā foajē un sociālos tīklos (Facebook).

Izglītības iestāde finansiāli atbalsta visu izglītojamo dalību konkursos un citos pasākumos, t.sk. nodrošinot transportu un, nepieciešamības gadījumā, izmitināšanas izdevumus, atbilstoši izglītības iestādes budžetam.

Izglītības iestādei ir izstrādāts un apstiprināts Skolas attīstības plāns 2024. – 2028.gadam. Par vienu no darba prioritātēm ir izvirzīta kolektīvās muzicēšanas nodrošināšana, kā arī dažādos veidos tiek atbalstītas un attīstītas kamermuzicēšanas tradīcijas, kas labvēlīgi ietekmē izglītojamo skatuves pieredzi, vietējo un starptautisko sadarbību un pieredzes apmaiņu.

Audzināšanas darbs ietver karjeras izglītības akcentēšanu, veicinot izglītības pēctecību, lai vairāk izglītojamo izvēlētos kultūrizglītību nākamajā pakāpē, kā arī tiek akcentēts aktīvs darbs ar vecākiem. Kā arī viens no audzināšanas uzdevumiem noteikts – attīstīt izglītojamo un visu iesaistīto izglītības procesā cieņpilnu attieksmi un atbildību par paveikto. Izglītības iestāde katru gadu izstrādā Audzināšanas plānu, kurā tiek ietverti visi plānotie pasākumi. Tiek veicināta katra izglītojamā koncertprakse un mākslinieciskās darbības pieredzes uzkrāšana. Regulāri organizē Atklātos mācību koncertus, koncertus vecākiem. Pozitīvi tiek vērtēta iknedēļas tradīcija – Brīvās skatuves koncerti, kuros ir iespēja uzstāties ikvienam interesentam. Izglītības iestādei ir savas tradīcijas, tiek organizēti Valsts un novada svētku pasākumi, kas sekmē piederības izglītības iestādei, novadam un valstij izveidi un patriotisma stiprināšanu.

Visa informācija – izglītojamo un pedagogu profesionālā darba sasniegumi, dalības pasākumos, konkursos – tiek apkopota un glabāta izglītības iestādes reprezentācijas materiālos.

Izglītības iestāde attīstības dokumentos definējusi izglītības programmu kvalitātes mērķus – mācību procesa pilnveidošanu un mācību sasniegumu uzlabošanu, starppriekšmetu un starpnozaru saikņu stiprināšanu, kolektīvā muzicēšanas veicināšanu. Vērtējot sasniegto, notiek ikdienas mācību procesa, semestra pārbaudījumu, pārcelšanas eksāmenu, noslēguma eksāmenu rezultātu analīze pedagoģiskajās un nodaļu metodiskajās sēdēs, problēmu un to risinājumu noteikšana. Ir izstrādāts Mārupes Mūzikas un mākslas skolas attīstības plāns, pamatojoties uz Izglītības pamatnostādnēm 2021. – 2027. gadam, Latvijas Nacionālo attīstības plāna 2021.-2027.gadam Rīcības virzienu “Kvalitatīva, pieejama, iekļaujoša izglītība” un ievērojot Mārupes novada Izglītības attīstības stratēģiju 2020.-2026.gadam.

*Iespējams organizēt individuālo priekšmetu pedagogiem skolvadības sistēmas E-klase lietošanas mācības un/vai pieredzes apmaiņas semināru pedagogu iedrošināšanai un produktīvākam darbam un ērtākai E-klases lietošanai, lai tā tiek izmantota mērķtiecīgāk..*

**Kvalitātes vērtējuma līmenis** **“Ļoti labi”.**

* 1. **Elements “Izglītības turpināšana un nodarbinātība”.**

Mācīšanas procesā tiek ievērotas izglītojamo individuālās attīstības īpatnības. Tiek organizētas izglītojamo konsultācijas. Pedagogi visas sniegtās konsultācijas reģistrē izglītības iestādes konsultāciju veidlapās. Pedagoģisko sēžu ietvaros tiek pārskatītas izglītojamo sekmes un nepieciešamības gadījumā tiek pieņemti lēmumi par izglītojamo obligāto konsultāciju apmeklējumu sekmju un zināšanu uzlabošanai, par ko arī izglītojamo vecāki saņem rakstisku paziņojumu.

Lai izglītības iestāde gūtu informāciju par nepieciešamo rīcību izglītības procesa pilnveidei, tiek ņemts vērā izglītojamo un vecāku viedoklis no aptaujām, ko veic izglītības iestāde un Skolas padome.

2023./2024.mācību gada laikā pavisam kopā atskaitīti 103 izglītojamie, no tiem – 51 mūzikas nodaļās, 52 mākslas nodaļā. Atskaitīšanas iemesli – 6 kavējumi / nesekmība, 3 dzīvesvietas maiņa, 10 slodze par lielu, 9 ģimenes apstākļi, pārējie - interešu nenoturība.

Gadījumos, kad izglītojamais jau vairāku gadu garumā uzrāda panākumus konkursos, uzrāda teicamas sekmes mācībās, jautājums par tālākizglītības perspektīvām tiek izrunāts tiešā sarunā ar izglītojamo un viņa vecākiem. Pedagogi motivē izglītojamos, lai viņi turpinātu mācības mūzikas vai mākslas vidusskolā. Izglītojamiem, kuri izsaka vēlmi izglītību turpināt, attiecīgo mācību priekšmetu pedagogi sniedz atbalsta pasākumus – konsultācijas, papildu stundas. Lai izglītojamos pēc iespējas labāk sagatavotu iestājpārbaudījumiem, pedagogi kopā ar izglītojamo apmeklē konsultācijas izvēlētajā mācību iestādē.

Tiek īstenoti plānotie karjeras izglītības pasākumi, apmeklētas konsultācijas vidējās izglītības iestādēs. Absolventu vecāku sapulcē pārrunātas tālākās izglītības iespējas. Pedagogs – audzinātājs veicina katra izglītojamā personības un karjeras izaugsmi atbilstoši viņa individuālajām spējām.

Izglītības iestāde divas reizes gadā – Valsts svētku mēnesī un pavasarī Pedagogu festivāla ietvaros, organizē pedagogu koncertus un izstādes, kas veicina izglītojamo izpratni par profesionālā mūziķa, mākslinieka un pedagoga profesijām. Izglītības iestāde plāno mācību ekskursijas, kuru ietvaros izglītojamajiem ir iespēja apmeklēt izstādes un koncertus, kā, piemērām, Liepājā, Cēsīs, Rīgā u.c. Izglītības iestādes vadība, pedagogi sniedz informāciju izglītojamajiem un to vecākiem par iespējām apmeklēt izstādes, koncertus, operas izrādes. Izglītības iestāde organizē Absolventu koncertus, kuru ietvaros absolventi stāsta par savām mūzikas gaitām vidusskolā un augstskolā. Izglītības iestādē notiek arī profesionālo vidusskolu izglītojamo un augstskolu studentu koncerti.

Izglītības iestādē īstenotā profesionālās ievirzes programma Vizuāli plastiskā māksla nodrošina augstas kvalitātes zināšanu un prasmju mākslā apguvi, par to liecina mākslinieciski augstvērtīgi noslēguma darbi. Absolventi turpina mākslas izglītību gan vidējās profesionālās izglītības līmenī, gan augstākās izglītības iestādēs Latvijā, piemēram, Latvijas Mākslas akadēmijā.

No 2021. – 2024. gadam nākamajā izglītības pakāpē iestājušies 16 mūzikas nodaļu izglītojamie jeb 16,2 %. No 2021. – 2024. gadam nākamajā izglītības pakāpē turpina mācības 5 mākslas nodaļas izglītojamie jeb 13,2 %. No 2021. – 2024. gadam nākamajā izglītības pakāpē iestājušies 21 mūzikas un mākslas nodaļu izglītojamais jeb 15,3 %. Absolvējot 2023./2024. mācību gadu, nākamajā profesionālās izglītības pakāpē iestājušies 4 izglītojamie.

Reizi piecos gados tiek organizēti absolventu salidojumi, kad arī tiek iegūta informācija par izglītojamo tālākām gaitām gan izglītības, gan profesionālajā jomā. Absolventi, kuri nav turpinājuši mācīties nākamajā izglītības pakāpe, bieži izvēlās palikt un spēlēt orķestrī LUPO, citi absolventi dzied koros, kā arī muzicē. Izglītības iestādei vēsturiski tiek uzglabāti Absolventu albumi. Izglītības iestādē vairākos stāvos foajē ir izvietotas mākslinieku, sadarbības partneru darbu ekspozīcijas un izglītojamo mākslas darbu izstādes, akreditācijas laikā notiek Vizuāli plastiskās nodaļas pedagogu darbu izstāde, sniedzot priekšstatu izglītojamiem par tālākās karjeras iespējām mākslas jomā.

*Ir iespējams palielināt ārpusskolas pasākumu klāstu, īstenojot karjeras izglītību, tai skaitā izmantot iespējas apmeklēt arī bezmaksas izstādes Latvijas Mākslas akadēmijā, mākslas un dizaina vidusskolās un izstāžu zālēs.*

**Kvalitātes vērtējuma līmenis** **“Labi”.**

* 1. **Elements “Vienlīdzība un iekļaušana”.**

Izglītības iestādē apzinās iekļaušanas un vienlīdzības aspektu nozīmību. Talantīgajiem izglītojamiem ir radītas iespējas papildus izaugsmei. Pedagogi talantīgajiem izglītojamiem veido individuālo mācību plānu, lai sasniegtu optimālu prasmju līmeni. Ar pašvaldības atbalstu talantīgākie izglītojamie tiek atbalstīti dalībai konkursos. Mācību gada izskaņā talantīgākie izglītojamie un pedagogi pretendē uz Gada balvu. Mūzikas jomā pedagogi strādā secīgi un jēgpilni, risinot katra izglītojamā problemātiku, ja tāda konstatēta, instrumenta spēles apguvē, kā arī ņem vērā katra individuālo specifiku. Par vienu no darba prioritātēm izglītības iestāde definējusi – sniegt nepieciešamos atbalsta pasākumus talantīgajiem izglītojamiem un izglītojamiem ar grūtībām kādā no mācību priekšmetiem. Lai pilnveidotu pedagogu zināšanas, 2025.gada janvārī 12 pedagogi apmeklēja pedagogu profesionālās pilnveides kursus par speciālo pedagoģiju. Izglītības iestāde nodrošina iespējas apmeklēt interešu izglītības nodarbības izglītojamajiem ar īpašām vajadzībām.

Izglītības iestādes labvēlīgā vide rosina visus iesaistītos kultūrizglītības kvalitatīvā iegūšanā. Vide ir iekārtota draudzīgi izglītojamiem ar iespējām pavadīt brīvi un radoši laiku starp nodarbībām. Stāvos ir izvietoti kopētāji un dzeramā ūdens krāni. Ir pieejams arī grāmatu stūrītis, kā arī vieta mājas darbu veikšanai. Klasēs ir izvietoti informatīvie materiāli, t.sk. nodarbību saraksti un cita aktuālā informācija. Pirmajā stāvā ir izvietota magnētiskā tāfele, uz kuras var atzīmēt savu noskaņojumu, ienākot izglītības iestādē.

Ērtības un drošību ceļā uz skolu nodrošina pašvaldības autobuss, kas pieved izglītojamos pie izglītības iestādes. Redzams, ka izglītojamo pārvietošanās tuvākajā apkārtnē ir droša. Izglītības iestāde ir pielāgota cilvēkiem ar kustību traucējumiem, ir nepieciešamie pandusi un lifts (pacēlājs). Izglītības iestādē mākslas nodaļā veiksmīgi mācās izglītojamais, kuram ir asistents.

Audzināšanas un drošības nolūkos dažādām vecuma grupām (1.-3., 4.-5.kl.) tika organizētas tikšanās ar Mārupes novada pašvaldības policiju, kā arī nepilngadīgo lietu inspektori, kuri draudzīgā gaisotnē izglītojamajiem stāstīja par aktuāliem jautājumiem, drošību un atkarībām. Šādu pasākumu plānots organizēt arī vecāko klašu izglītojamajiem. Izglītības iestādē arī mācās vairāki izglītojamie no ārzemēm, kuri ļoti labi iekļaujas un jau ir adaptējušies vidē un mācībās.

*Ir iespējams vairāk vērst uzmanību izglītojamiem, kuriem ir zema interešu noturība. Meklēt iespējas motivēt un sniegt atbalstu un kā alternatīvu profesionālās ievirzes programmas apguvei, piedāvājot apgūt mūzikas instrumenta spēli interešu izglītībā utt.*

**Kvalitātes vērtējuma līmenis** **“Ļoti labi”.**

**2. KATEGORIJA “KVALITATĪVAS MĀCĪBAS”**

* 1. **Elements “Mācīšana un mācīšanās”.**

Izglītības iestādē liela vērība tiek pievērsta mācīšanās procesa kvalitātes izvērtēšanai un pilnveidei, attīstības dokumentos izvirzīti prioritārie mērķi – izglītojamo sasniegumu dinamikas vērošana, mācību sasniegumu uzlabošanai – regulāra sadarbība ar vecākiem, meklējot veidus kā motivēt izglītojamos izaugsmei un novērst mācību pārtraukšanas riskus. Lai analizētu izglītojamo sniegumu un tā pilnveides iespējas, pēc pārbaudes darbiem regulāri organizē metodiskās sēdes, par to gūts apliecinājums šo sēžu protokolos.

 Pedagogiem ir vīzija un izpratne par izglītības mērķiem un tuvāko gadu laikā sasniedzamajiem rezultātiem, mācību process ir vērsts uz programmas mērķu sasniegšanu.

Akreditācijas periodā vērotajās mācību stundās mūzikas izglītības programmās eksperti secina, ka pedagogi strādā ļoti profesionāli un radoši, stundas ir strukturētas, tajās valda pozitīva atmosfēra, ir pilnīga sapratne par veicamajiem uzdevumiem un paņēmieniem to sekmīgai īstenošanai. Pedagogi saprotami skaidro uzdevumus, kā arī uzskatāmi demonstrē paņēmienus vēlamo rezultātu sasniegšanai atbilstoši izglītojamo vecumam. Izglītojamie spēj objektīvi novērtēt savu sniegumu un izprast veicamos uzdevumus, kā arī tos izpildīt patstāvīgi. Pedagogi ir kompetenti savā nozarē. Pūšaminstrumentu spēles programmu mācību stundas veidotas atbilstoši izglītojamo vecumam un fizioloģiskajai attīstībai. Pedagogi profesionāli veido stundas struktūru, saturu pielāgojot izglītojamo dotībām un motivācijai, darbs norit labā psiholoģiskā gaisotnē. Pamatojoties uz stundās vēroto, varēja secināt, ka izglītojamie ir motivēti apgūt mācību stundās piedāvāto izglītības saturu. Arī gadījumos, ja pedagogi ar saviem izglītojamiem strādā samērā īsu laiku, piemēram, trompetes un trombona spēles programmās, bija vērojams, ka veidojas labs mikroklimats, tiek piedāvātas dažādas metodes problēmu risināšanai un snieguma uzlabošanai. Vairums pedagogu izmanto uzskates materiālus un ar savu paraugu demonstrē instrumentu spēles tehniku, kā arī nodrošina intensīvu darbu visas stundas garumā, kas mijas ar atslodzes brīžiem pēc nepieciešamības. Atsevišķās mācību stundās varētu vēlēties spraigāku, dinamiskāku stundas tempu.

Mūzikas jomas mācību stundas sastāv no dažādiem komponentiem (elpas vingrinājumi, toņa veidošana, iespēlēšanās, gamma, skaņdarbi), kas liecina par mērķtiecīgu, daudzpusīgu metodiski pamatotu darbu. Darbā ar pirmo klašu izglītojamajiem, lai apgūtu instrumenta spēles pamatus, pedagogs vada mācības, ir laba atgriezeniskā saite, izglītojamie tiek pozitīvi motivēti un ieinteresēti kvalitatīvā instrumenta spēles apguvē. Eksperti īpaši uzsver jauno pedagogu meistarību, vērotās mācību stundas bija metodiski pilnvērtīgi organizētas, pievēršot pienācīgu uzmanību stājai, elpai, apgūstamo elementu analīzei. Pēc pārbaudījumiem – tehniskajām ieskaitēm, mācību koncertiem tiek rūpīgi izvērtēts izglītojamo sniegums, spēles meistarība, aktualizēti darba pilnveides jautājumi, tai skaitā pievēršot uzmanību detaļām darba procesā. Iepazīstoties ar mācību priekšmetu programmām, eksperti secina, ka katram mācību gadam ir izstrādāti detalizēti uzdevumi, kas tiek metodiski pamatoti. Par labiem sasniegumiem liecina arī izcili rādītāji nozīmīgos konkursos, piemēram, flautu kvarteta dalība starptautiskos un Latvijas rīkotajos konkursos, piemēram, Saksofona spēles programmas 5. klases izglītojamā sniegums un rezultāts “Latvijas mūzikas skolu saksofona spēles audzēkņu konkursā Saxophonia” (21.02.25.), kur iegūta II vieta u.c. sasniegumi. Par augstvērtīgu mūzikas programmu īstenošanu arī liecina kamerorķestra, pūtēju orķestra, 2.-3.klašu pūtēju orķestra, koklētāju ansambļa darbība un kora izveide. Darbu uzsācis arī ģitāristu orķestris.

Kolektīvā muzicēšana izglītības iestādē izvirzīta kā viena no prioritātēm un ir ietverta mūzikas programmās no 1.klases, tādejādi iedrošinot jaunāko klašu izglītojamos muzicēšanai, sniedzot iespēju gūt skatuves kolektīvo pieredzi un veicinot mūzikas instrumenta apguvi. Iespēja spēlēt izglītības iestādes orķestros, kameransambļos attīsta katra izglītojamā individuālās prasmes un iedrošina turpmākiem individuāliem priekšnesumiem.

Arī Vizuāli plastiskās mākslas izglītības programmas saturs un izglītojamo darbu kvalitāte, kā arī uzdevumu daudzveidība apliecina visu izglītības programmas īstenošanā iesaistīto izpratni un spēju izskaidrot un iemācīt definētās kompetences un attīstīt prasmes daudzveidīgos mākslas virzienos un dažādos materiālos. Pedagogi pārzina izglītības programmas saturu un apguves pēctecību. Nozares aktualitāšu ietveršanu mācību saturā nodrošina pedagogu kā nozares profesionāļu pieredze un radošās aktivitātes. Mācību stundas ir strukturētas, pedagogi informē izglītojamos par mācību nodarbības mērķiem, formulē uzdevumus un paredz sasniedzamos rezultātus. Pedagogu sagatavots stāstījums, prezentācija un piemēri ilustrē uzdevumus un darbu secību. Vērotās mācību stundas ir organizētas pārdomāti, uzdevumi tiek izvirzīti mērķtiecīgi un secīgi, saskaņoti ar izglītojamo spējām un tiek diferencēti. Pedagogs skaidro uzdevumus, pamato ar vizuālajiem piemēriem, iepazīstina ar veicamo darbu specifiku visu grupu kopā un mācību procesā konsultē individuāli katru izglītojamo. Klasē valda atvērta, darbīga atmosfēra, izglītojamie piedalās izglītības procesā aktīvi, uzdod jautājumus, pauž savu viedokli, ierosinājumus. Izglītojamie iesaistās diskusijā, apspriež paveikto, sadarbojas savstarpēji uzdevumu veikšanas procesā. Darbu vērtēšanas kritēriji ir nodefinēti, pieejami un izglītojamiem saprotami. Vizuāli plastiskās mākslas programmā ietvertie mācību priekšmeti veido loģisku, secīgu pēctecību un savstarpēji ir sakārtoti virzībā no pamatprasmēm uz padziļinātu izpratni par mākslas valodu, izpausmes veidiem un nozīmi. Tiek akcentētas pamata vērtības – profesionālu, radoši aktīvu kompetentu un mērķtiecīgu pedagogu kolektīva vadīta mākslas pamatprasmju apguve zīmēšanā, gleznošanā, veidošanā un kritiskās domāšanas attīstīšana, ideju ģenerēšana balstīta uz ētikas un estētikas principiem. To apliecina izglītības iestādes vidē – izstāžu zālē un mācību telpās eksponēto darbu atzīstamā mākslinieciski radošā kvalitāte.

Visi mācību sasniegumi tiek fiksēti E-klasē. Pārbaudes formas ir atbilstošas izglītības programmai, tās ir dažādas – mūzikā gan ikdienas mācību stundu vērtējumi, gan mācību koncerti un ieskaites, pārbaudes darbi teorētiskajos priekšmetos u.c. Vizuāli plastiskās mākslas programmā vērtēšana noris starpskatēs un skatēs, stundās realizē izglītojamo pašvērtējumu, diskusiju par sasniegtajiem rezultātiem īstermiņā. Skašu un starpskašu datumu grafiks ir novietots pie informācijas sienas. Ļoti veiksmīgi un saprotami izstrādāts reglaments par vērtēšanu utt., kas sniedz jebkuram interesentam izpratni par mācību sasniegumu vērtēšanas kārtību.

Izglītības iestāde piedāvā arī interešu izglītību un pieaugušo izglītību, kuru ietvaros var apmeklēt dažādas mūzikas un mākslas jomas nodarbības gan individuāli, gan grupās.

Izglītības iestādē notiek aktīvs papilddarbs gan ar talantīgajiem izglītojamiem, gatavojot tos konkursiem, gan ar izglītojamiem, kuru sekmes ir zemas, piedāvājot konsultācijas, tādejādi sniedzot personalizētu pieeju un atbalstu.

1. *Ir iespējams veicināt ģitāras spēles skaņveides pamatprincipus, izmantojot labās rokas nagu tehniku.*
2. *Ir iespējams klarnetes un saksofona spēles pedagogam pievērst lielāku uzmanību kvalitatīvas atakas apguvei izglītojamiem jaunākajās klasēs.*
3. *Ir iespējams vērst uzmanību precīzākai informācijas atspoguļošanai E-klasē, t.sk. vērtējumu izlikšanai, jo ne visiem mūzikas izglītības programmu individuālo mācību priekšmetu pedagogiem joprojām ir nepieciešamās zināšanas un iemaņas.*

**Kvalitātes vērtējuma līmenis** **“Ļoti labi”.**

* 1. **Elements “Pedagogu profesionālā kapacitāte”.**

Pedagogu kolektīvs ir profesionāls, saliedēts uz sadarbību vērsts. Pedagogi aktīvi piedalās profesionālās pilnveides pasākumos, apmeklē kursus, meistarklases, festivālus, koncertus un citas ar nozari saistītas aktivitātes, tādējādi viņi bagātina savas zināšanas un nodod tās tālāk saviem izglītojamiem. Savlaicīgi tiek apzinātas pedagogu profesionālās pilnveides vajadzības, veiktas aktivitātes, nodrošinot pedagogu izglītības un profesionālās pilnveides atbilstību normatīvajam regulējumam.

Gan pieredzējušo pedagogu, gan viņu jauno kolēģu darbs liecina par ieinteresētību un aizrautību. Vairāki mūzikas pedagogi ir ar lielu skatuves pieredzi, vairāku konkursu laureāti un arī ar lielu pieredzi konkursu organizēšanā un ekspertu darbu konkursu žūrijās. Pieredzējušiem pedagogiem jāveicina jaunāko kolēģu profesionālā izaugsme, savstarpējā informācijas apmaiņa, popularizējot labās prakses piemērus. Vairums no pedagogiem arī pārzina izglītības procesu augstākos mūzikas izglītības līmeņos – mūzikas vidusskolā un mūzikas augstskolā.

Arī Vizuāli plastiskās mākslas izglītības programmas pedagogi ir profesionāļi, mākslas nozares speciālisti, strādā ar izpratni un spēj atbilstoši izglītojamo vecumam un spējām pielāgot nozares aktuālo ideju realizāciju dažādos mākslas veidos.

Lai izglītības iestāde gūtu informāciju par pedagogu sadarbību un mikroklimatu darbā, tiek organizētas aptaujas. Aptauju dati apliecina par to, ka pedagogu savstarpējā komunikācija ir laba, jaunie pedagogi sniedz informāciju, ka sadarbība ar citiem nodaļas skolotājiem līdz šim ir bijusi ļoti atbalstoša un saprotoša, pieredzējuši skolotāji sniedz atbalstu, sanāksmju laikā notiek daudzpusīga komunikācija, valda demokrātija, katram ir iespējams paust savu viedokli.

Motivējot pedagogus, Skolas padome īsteno projektu “Gada balva”, kurā ir ietvertas daudzveidīgas nominācijas: Skolotājs – iedvesmotājs, Par veiksmīgāko skolotāja debiju, Gada mūziķis, Gada mākslinieks, Gada cerība mūzikā, Gada cerība mākslā. Pedagogi mācību gada noslēgumā veic sava darba pašvērtēšanu, aizpildot administrācijas izveidoto pašvērtējuma veidlapu. Sarunās ar pedagogiem gūts apstiprinājums tam, ka šāda pašvērtēšanas forma ir lietderīga un ērta.

**Kvalitātes vērtējuma līmenis** **“Ļoti labi”.**

* 1. **Elements “Izglītības programmu īstenošana”.**

Īstenotās profesionālās ievirzes izglītības programmas ir atbilstošas valsts profesionālās ievirzes standartam, to aktualitāti un mūsdienīgumu nodrošina izstrādātās mācību priekšmetu programmas. Vērotais akreditācijas norises laika posmā apliecina to, ka kopumā mācību process ir profesionāls un uz izaugsmi vērsts.

Izvērtējot iegūto informāciju, ir secināms, ka izglītības iestādē ir lieliska pedagogu sadarbība un vienota pieeja izglītības programmu īstenošanā, tai skaitā, mūzikas jomā, lai nodrošinātu kvalitatīvu orķestra darbību. Notiek regulārās dažādu līmeņu un sastāvu pedagogu apspriedes, sarunas, metodiskās sanāksmes rosina nepārtrauktu jaunu sadarbības formu veidošanos, kas veicina kopīgu rīcību izglītības programmu īstenošanā.

Mūzikas jomas pedagogi nodrošina kvalitatīvu izglītības programmas apguvi, aktualizējot repertuāru, izmantojot mūsdienīgas metodikas. Atsevišķās programmās vēlama metodisko materiālu klāsta papildināšana un jaunu skaņdarbu nošu iegāde. Ņemot vērā specifiku mūzikas izglītības programmām ar īstenošanas ilgumu 8 gadi – jaunāka vecuma bērnu iesaisti mācību procesā – nepieciešams nodrošināt atbilstošu metodiku instrumentu spēlē ar mazāka izmēra mūzikas instrumentiem un nodrošināt citas palīgierīces mazāka auguma izglītojamiem.

 Izglītojamo skaits mūzikas izglītības programmās pamatā ir līdzsvarots, tomēr ekspertu ieskatā jāseko, lai programmās, kurās ir viens vai divi izglītojamie, tiktu panākta izglītojamo skaita palielināšana, piemēram, Klarnetes spēles programmā ir tikai viena 7. klases izglītojamā. Pietiekami lielā izglītības iestādē tas ir par maz, lai veiksmīgi un kvalitatīvi nodrošinātu klarnetes spēles programmas īstenošanas pēctecību, kā arī nodrošinātu nepieciešamo izglītojamo skaitu kolektīvās muzicēšanas formai – pūtēju orķestrim.

Izglītības programmas Vizuāli plastiskā māksla izstrādē un īstenošanā piedalās pedagogi, kas ir aktīvi nozarē strādājoši profesionāļi un paralēli darbam skolā veic savu māksliniecisko jaunradi, kā arī iesaistās valsts kultūras un mākslas aktivitātēs. Mācību priekšmetu programmu saturs nodrošina mākslas pamatprasmju apguvi. Izglītības programmas īstenošanā ir nodrošināta starppriekšmetu saikne, pedagogiem savstarpēji sadarbojoties izglītojamo sagatavošanā konkursiem, kur tiek iesaistīti gan zīmēšanas, gleznošanas, gan kompozīcijas pedagogi. Prakse-plenērs ir obligāta un neatņemama mācību procesa daļa, kas ietver dabas studijas ārtelpās katru gadu jūnija mēnesī un nodrošina izglītojamo prasmju attīstīšanu, kā arī iepazīšanos ar mākslinieka profesijas specifiku. Izglītības programmas kvalitatīvu īstenošanu nodrošina mūsdienīga infrastruktūra un materiāli tehniskais resursi, augsta metodisko materiālu kvalitāte.

Izglītības programmas Vizuāli plastiskā māksla īstenošanas vietā – Tīrainē telpas tiek lietotas kopīgi ar Mārupes pamatskolas izglītojamiem attiecīgi, vizuālās mākslas pedagogi strādā abās skolās. Izglītojamo darbu vērtēšana skatēs notiek apvienojot abu filiāļu darbus vienotā ekspozīcijā, kas nodrošina vienlīdzīgu vērtēšanas procesu, kā arī regulāru kvalitātes monitoringu. Būtu veicami pasākumi izglītojamo, kuri mācās Tīrainē, piederības veicināšana Mārupes Mūzikas un mākslas skolai, tai skaitā pie mācību klases novietojot norādi par profesionālās ievirzes izglītības iestādes darbību šajā telpā.

Izglītības iestāde organizē dažādus vērienīgus metodiskos pasākumu un konkursus, tai skaitā – starptautiskos konkursus mūzikas un mākslas jomā, piemēram, Andra Grīnberga Starptautiskais jauno ģitāristu konkurss “Kur tad tu nu biji”, Pedagogu festivāls “Meistarklase”, Sitaminstrumentu spēles konkurss “Amber Percussinon”, Starptautiskais pūšaminstrumentu spēles konkurss “Wind Stars”, starptautiskais akordeona spēles konkurss “Concorde of Sounds”, starptautiskais šķiedrmākslas konkurss “Skaņu Palete”. Izglītības iestāde ik gadu vasarā organizē bērnu nometnes – pūtēju orķestrim, korim u.c.

1. *Ir iespējama izglītības programmas Sitaminstrumentu spēles metodisko materiālu klāsta papildināšana ar jaunu skaņdarbu nošu iegādi un mācību metodisko materiālu krājumu papildināšanu.*
2. *Ir iespējams papildināt izglītības programmu Vijoles spēle un Alta spēle metodisko materiālu klāstu un aktuālu literatūru, tai skaitā Eiropas izdevumiem.*
3. *Ir iespējams izglītības programmās Klarnetes spēle, Trompetes spēle, Eifonija spēle pakāpeniski un mērķtiecīgi palielināt izglītojamo skaitu.*
4. *Ir iespējams palielināt izglītojamo skaitu akordeona spēles programmā.*
5. *Ir iespējams izglītības iestādei izglītojamo uzņemšanas procesā veiksmīgāk virzīt un plānot specialitāšu izvēli, lai garantētu dažādu specialitāšu sabalansētību izglītojamo skaita ziņā.*
6. *Ir iespējams pie mācību klases Mārupes pamatskolā novietot norādi par profesionālās ievirzes izglītības iestādes darbību šajā telpā.*

**Kvalitātes vērtējuma līmenis** **“Labi”.**

**3. KATEGORIJA “IEKĻAUJOŠA VIDE”**

**3.1. Elements “Pieejamība”.**

Izglītības iestāde nodrošina mākslas un mūzikas izglītības programmu pieejamību Mārupes novadā. Pirmsskolas vecuma un pirmo klašu bērniem piedāvā uzsākt mācības sagatavošanas klasē, tādējādi labāk iepazīstot turpmākās mācības profesionālās ievirzes izglītības programmā. Tiek īstenota arī pieaugušo izglītības programma, kas nodrošina jauniešiem iespēju turpināt mākslas izglītību un sagatavoties augstākās izglītības iestāžu iestājpārbaudījumiem.

Izglītojamiem no Jaunmārupes nav grūtību sasniegt izglītības iestādi, no citām vietām pieejamību sekmē sabiedriskais transports un Mārupes ģimnāzijas transports, kas izglītojamos aizved tieši līdz izglītības iestādei. Izglītības iestādē ir iespējams nodrošināt mācību telpu pieejamību izglītojamajiem ar speciālām vajadzībām.

Izglītības iestādes vadība par vienu no mērķiem izvirzījusi pasākumu īstenošanu priekšlaicīgas mācību pārtraukšanas risku mazināšanā. Izglītojamiem pieejamas konsultācijas visos mācību priekšmetos. Notiek mērķtiecīga sadarbība ar vecākiem, informējot par konsultāciju grafiku, vēršot uzmanību iespējamai problemātikai. Īpaša uzmanība tiek pievērsta klašu grupai, kurā ir vislielākais mācību pārtraukšanas risks (3.klase), to risina iesaistot izglītojamos kolektīvās muzicēšanas grupās kopā ar vecāko klašu izglītojamiem. Arī izglītības iestādes organizētās nometnes ir motivējošas mācībām skolā.

Ikdienas mācību procesā izglītības iestādē izglītojamajiem tiek nodrošinātas mācību telpas individuālām vajadzībām – iespēja veikt mājas darbus vai vingrināties instrumentu spēlē – atbilstoši telpu noslogojumam.

*Ir iespējams īstenot profesionālās ievirzes izglītības programmu Vizuāli plastiskā māksla III, kas uzsākama līdztekus vispārējās pamatizglītības programmas 5. klasei, lai nodrošinātu motivētiem izglītojamiem uzsākt mākslas izglītību 5.klasē un sagatavoties izglītības turpināšanai profesionālās vidējās izglītības līmenī.*

**Kvalitātes vērtējuma līmenis** **“Ļoti labi”.**

**3.2. Elements “Drošība un psiholoģiskā labklājība”.**

Izglītības iestāde pilnībā nodrošina, ka tajā tiek ievēroti izstrādātie iekšējās kārtības un drošības noteikumi. Iekšējos kārtības noteikumos noteiktas īstenotās darbības, kas vērstas uz vecāku iesaisti un atbalsta sniegšanu bērniem vardarbības (tai skaitā ņirgāšanās) prevencijā. 96% vecāku aptaujā apliecina, ka jūtas droši par savu bērnu, kad viņš atrodas izglītības iestādē. Kārtību iekštelpās uzrauga dežurants un tā tiek ievērota, aptaujā arī norādīts, ka dežurantes ir prasīgas. Vērojams, ka izglītības iestādes vadības, personāla un izglītojamo starpā valda savstarpēja cieņa, draudzīga un sapratnes pilna atmosfēra. Gan izglītojamie, gan vecāki atzinīgi novērtējuši pozitīvo mikroklimatu izglītības iestādē. Sarunās un nodarbībās vērojams, ka izglītības iestādē valda brīva, radoša gaisotne un vadības, personāla un izglītojamo starpā ‒ savstarpēja cieņa un sapratne. Psiholoģisko labklājību raksturo aptaujas rezultāti, 56,8% vecāki norāda, ka viņu bērni uz skolu dodas ar prieku, 26,2% – to uztver kā pienākumu. Izglītības iestāde ik pa diviem gadiem veic pedagogu un izglītojamo aptauju, savukārt, vecākiem aptauju sagatavo Skolas padome, abas aptaujas pēdējo reizi tika veiktas 2024./2025. m.g. rudenī. Ja izglītības iestādē radušās problēmsituācijas, tās tiek risinātas taktiski un iejūtīgi.

 Pēdējā gada laikā nozīmīgi uzlabota drošība ceļā uz izglītības iestādi, sakārtojot satiksmes organizāciju pie skolas ēkas.

*Ir iespējams organizēt vismaz reizi mācību gadā aptauju izglītojamajiem, pedagogiem un vecākiem par izglītības iestādes darbību, iesaistīto labbūtību un citiem interesējošajiem jautājumiem, lai veidotos objektīvs salīdzinājums ik mācību gadu.*

**Kvalitātes vērtējuma līmenis** **“Ļoti labi”.**

**3.3. Elements “Infrastruktūra un resursi”.**

Izglītības iestādē materiāltehniskie resursi atbilst un nodrošina mūzikas un mākslas izglītības programmu īstenošanu, t.sk. atbilstoši katras programmas specifikai.

2023.gadā atklātas jaunās izglītības iestādes telpas, kurās astoņas klases ir paredzētas mākslas apguvei – stikla, tekstila, vides/papīra un zīda apstrādes klases, keramikas klase ar modernām keramikas apdedzināšanas krāsnīm, klases gleznošanas nodarbībām un mūzikā – katra klase pielāgota dažādu mūzikas instrumentu apguvei, katrā stāvā izveidota sava mēģinājumu telpa. Telpas ir pārdomātas, funkcionālas. Pārbūves laikā ņemta vērā klases sienu un griestu konfigurācija un tās apdares risinājumi, lai nodrošinātu labu akustiku un skaņas izkliedējumu. Tāpat nodrošināta skaņas izolācija, kas ļauj vienā ēkā netraucēti darboties dažādu mūzikas un mākslas novirzienu pārstāvjiem. Izveidota skaņu ierakstu un kora telpa, plaša izstāžu zāle, datortelpa un bibliotēka. Jaunu izskatu un plašāku skatuvi ieguvusi arī aktu zāle, kurai tagad ir piemērotas palīgtelpas. Zāle izmantojama koncertiem un svinīgiem izglītības iestādes pasākumiem, kā arī izstāžu ekspozīcijām, tāpat kā zāles foajē, kur aplūkojama izglītības iestādes pedagogu darbu izstāde. Telpas ir estētiski ļoti pievilcīgas, radošumu veicinošas. Izglītības iestādes vide nodrošina atpūtas un uzgaidīšanas zonas, plašu garderobi un pedagogu atpūtas telpas, iekārtots tējas stūrītis ar dzērienu automātu izglītojamo atpūtai brīvajos brīžos.

Mūzikas izglītības programmu instrumentu spēles nodarbības notiek atbilstoši aprīkotās telpās ar nepieciešamajiem mācību līdzekļiem. Klavierspēles mācību telpās ir nodrošinātas pārsvarā ar vienām klavierēm.

Izglītības programmai „Vizuāli plastiskā māksla” pieejamās telpas ir kvalitatīvi aprīkotas, labi izgaismotas un piemērotas mākslas priekšmetu apguvei. Mācību telpām ir daudzfunkcionāls pielietojums, klašu savstarpējais izvietojums nodrošina ērtu darbu pedagogam un izglītojamajiem. Klasēs ir pieejami galdi, krēsli, molberti, transformējamas lampas uzstādījumu izgaismošanai, plaukti un kastes materiālu organizēšanai. Veidošanas darbnīcā ir visi nepieciešamie instrumenti veidošanai, kā arī keramikas apdedzināšanas krāsns, kā arī pieejamas modernas iekārtas tekstila apstrādei. Pedagogiem mācību procesa nodrošināšanai ir pieejami nepieciešamie mācību līdzekļi, gan tehniskie, gan nepieciešamās iekārtas un aprīkojums, kā arī rekvizīti uzstādījumu veidošanai.

Tīrainē nodarbības noris atbilstoši iekārtotās klasē, kas ir telpu apvienojuma daļa un tiek izmantota zīmēšanas, gleznošanas, kompozīcijas un darbs materiālā apgūšanai. Stundās tiek izmantoti gan teorētiski, gan praktiski metodiskie uzskates materiāli, ir nodrošināts dators, klasē ir pieejama neliela mākslas grāmatu bibliotēka, kā arī blakus telpā pieejama materiālu un uzstādījumu noliktava. Filiāle atrodas Mārupes pamatskolas telpās, kur Mārupes Mūzikas un mākslas skola koplieto trīs klases tai skaitā datorklasi ar kvalitatīvi un kvantitatīvi nodrošinātu datortehniku. Klases atrodas blakus un veido ērtu vidi izglītojamajiem, kur pēc pamatskolas stundām apgūt vizuāli plastiskās mākslas priekšmetus. Izglītojamo izglītošanas procesa nodrošināšanai ir izstrādāti uzskates līdzekļi, papildus tiek izmantoti digitālie mācību līdzekļi, mācību priekšmetā Mediju pamati stundu mācību procesa nodrošināšanai ir pieejama datorklase, kas aprīkota ar kvalitatīvu datortehniku, ir pieejamas atbilstošas bezmaksas grafiskās programmas, kā arī interneta pārklājums.

Mūzikas izglītības programmu izglītojamiem ir pieejami nepieciešamie labas kvalitātes īres mūzikas instrumenti un iespēja izmantot atbilstošus nošu materiālus. Pedagogu rīcībā ir nepieciešamie, gan iestādē pieejamie, gan pašu sagādātie mācību, nošu un metodiskie materiāli.

Izglītības iestāde regulāri papildina materiālo bāzi, piedaloties projektu konkursos un saņemot atbalstu no Valsts kultūrkapitāla fonda materiālās bāzes papildināšanai.

Pedagogi efektīvi, lietderīgi izmanto resursus izvirzīto mērķu sasniegšanā. Katru gadu pedagogiem ir iespēja informēt izglītības iestādes vadību par nepieciešamo materiālo resursu papildinājumu mācību procesam un saņemt atbalstu. Sarunās pedagogi pozitīvi izsakās par izglītības iestādes vadības rūpēm par materiāltehniskās bāzes uzlabošanas plānošanu un realizāciju. Pedagogi aptaujā īpaši pozitīvi novērtē izglītības iestādes saimnieciskā personāla darbiniekus, kuri ļoti apzinīgi veic savu darbu.

Izglītības iestāde regulāri aktualizē jautājumus par materiāltehnisko resursu atbilstību, par to savlaicīgi informējot dibinātāju. Nosakot prioritātes, materiāltehniskā bāze tiek papildināta un uzlabota plānveidīgi (arī instrumentu tehniskā apkope, skaņošana). Iesaistītās puses novērtē izglītības iestādes un dibinātāja paveikto materiāltehniskās bāzes nodrošināšanai. Arī vecāki atzinīgi vērtē izglītības iestādes infrastruktūru, skaņas izolāciju un to, ka mākslas programmas izglītojamajiem tiek nodrošināti skapīši. Vecāki rosina risināt mūzikas instrumentu uzglabāšanas iespējas, tos atstājot drošībā, kamēr izglītojamais ir mūzikas teorijas nodarbībās.

 Lieliskās telpas un vide kopumā veicina mācību darba kvalitāti un komforta sajūtu, arī apkārtne ir sakopta un droša, ar labi izplānotu piebrauktuves sistēmu un autobusa pieturu. Skaists skats uz priežu mežu kalpo par iedvesmu radošajiem darbiem un dažādotām stundu norisēm.

1. *Ir iespējams koklētāju ansambļa koncertvajadzībām iegādāties koncerttērpus.*
2. *Ir iespējams iegādāties funkcionāli regulējamu krēsliņu jaunāko čella klašu izglītojamiem un pilna izmēra čellu.*
3. *Ir iespējams pilnveidot čella klases materiāli tehnisko bāzi, iegādājoties lielo instrumentu – čellu (izmērs 4/4), lai to būtu iespējams izīrēt izglītojamiem.*
4. *Ir iespējams risināt koncertflīģeļa iegādi izglītības iestādes zālei, kā arī klavierspēles klases, budžeta iespēju robežās, aprīkot ar diviem instrumentiem. Vēlams, lai viens no instrumentiem būtu flīģelis.*
5. *Ir iespējams 316. klasē uzstādīt papildu skaņas izolējošus paneļus, lai samazinātu saksofona skaņu mācību procesā.*
6. *Ir iespējams papildināt nošu bibliotēku saksofona spēlē.*
7. *Ir iespējams iegādāties grafiskās datorprogrammas PHOTOSHOP un/vai ILUSTRATOR, kas izglītojamiem vēl vairāk uzlabotu tehnoloģiju apguvi.*
8. *Ir iespējams risināt jautājumu par mūzikas instrumentu uzglabāšanas iespējām, tos atstājot drošībā, kamēr tiek apmeklētas mūzikas teorijas nodarbības.*

**Kvalitātes vērtējuma līmenis** **“Ļoti labi”.**

**4. KATEGORIJA “LABA PĀRVALDĪBA”**

**4.1. Elements “Administratīvā efektivitāte”**.

Izglītības iestādes pašvērtēšana ir strukturēta, plānota, objektīva un pamatota visās darbības jomās. Izglītības iestādes vadības komandai ir skaidra vīzija par veicamajiem darbiem un izglītības process tiek īstenots atbildībā katram par savu jomu. Sadalīti pienākumi un atbildība starp direktora vietniekiem un citiem administrācijas pārstāvjiem, jūtama katra ieinteresētība savu pienākumu izpildē. Sarunās ar administrāciju gūta pārliecība, ka nozīmīga vērība pievērsta komandas darbam. Par lietpratīgu administratīvo darbu liecina arī paveiktais izglītības iestādes renovācijas procesā, plānojot katras nodaļas darbu jaunās telpās. Pedagogi ir apmierināti ar rezultātu, pilnvērtīgi iekārtotajiem mācību kabinetiem un citām telpām izglītības programmu īstenošanai. Arī jaunā profesionālās ievirzes standarta ieviešanas plānošana notika savlaicīgi un jauno izglītības programmu īstenošana ir veiksmīga.

Izglītības iestādes vadītāja veicina efektīvu sadarbību izglītības iestādē. Pedagoģiskais personāls ir stabils, personāla mainība minimāla. Pedagogu vakanču jautājumi tiek veiksmīgi risināti, piesaistot jaunus kolēģus un sniedzot viņiem atbalstu darbā. Izglītība iestādē vairāki pedagogi apguvuši mentoru kursus, bet pamatā metodisko komisiju vadītāji un administrācija ir atbalsts jaunajiem pedagogiem. Lai nodrošinātu kārtējā mācību gada veiksmīgu norisi, pavasarī pedagogi tiek aptaujāti par nākamā gada vēlamo slodzi un darba dienām, atbilstoši tam izvērtē, vai nav neieciešami papildu pedagoģiskie resursi. Augusta mēnesī pedagogiem tiek organizētas mācības par aktuālām tēmām, piemēram, E-klases lietošanu, katrā nodaļā tiek organizēts darbs, lai aktualizētu mācību priekšmetu programmas, pārskatīti vērtēšanas jautājumi. Savlaicīgi tiek apzinātas pedagogu profesionālās pilnveides vajadzības.

Izglītības iestādē vienotai saziņai un komunikācijai tiek izmantotas E-klases piedāvātās saziņas iespējas, kā arī operatīvākai saziņai izveidotas *Whatsapp* grupas. Izglītības iestādes vadītāja ļoti veiksmīgi organizē vadības komandas darbu, plānojot arī iknedēļas vadības komandas sapulces, uz kurām, gatavojoties izglītības iestādes pasākumiem, tiek pieaicināti metodisko komisiju vadītāji, kultūras pasākuma organizatori. Aptauja liecina, ka pedagogiem ir atšķirīgi paradumi un prasmes izmantot digitālos rīkus, administrācijai šis ir risināms jautājums, lai visiem savlaicīgi un ērti būtu pieejama aktuālā informācija, kas šobrīd reizēm ir fragmentēta. 2024.gadā ieviests pasākumu kalendārs digitālā formātā. Šajā jomā darbs ir uzsākts un tas ir pilnveidojams. Administrācija apzinās risināmos jautājumus, tai skaitā pedagogu digitālo prasmju pilnveidē un digitālo risinājumu lietošanā. Visa pedagoģiskā dokumentācija tiek veidota elektroniskā veidā, pedagogi tiek aptaujāti par to, kā vērtē pedagoģiskās dokumentācijas elektronisko lietošanu (tarifikācijas, stundu saraksti, pārbaudījumu protokoli, sekmju kopsavilkuma žurnāls, izglītojamo individuālie plāni, pašvērtējums). Sniegtās atbildes liecina par to, ka pamatā vērtējums ir pozitīvs, atsevišķos gadījumos tiek secināts, ka dokumentācija dublējas vairākās platformās. Izglītības iestādē ir noteikts, ka mācību gada laikā katram pedagogam vismaz 3 reizes jāplāno savstarpējā pieredzes apmaiņai – stundu vērošana. Savstarpējās stundu vērošanas tiek fiksētas izglītības iestādes izstrādātajā veidlapā, pieredzes apmaiņas secinājumi tiek apspriesti metodisko komisiju sēdēs. Izglītības iestādes vadītāja augsti vērtē metodisko komisiju vadītāju darbu un atbalstu.

Pedagogi aptaujā apliecina, ka ir gandarīti par savu darba vidi un materiāli tehnisko nodrošinājumu, kas liecina par administrācijas prasmīgu darbu, gan emocionāli atbalstot pedagogus, gan nodrošinot nepieciešamo veiksmīgam darba procesam.

1. *Ir iespējama vienotas platformas izvēle aktuālu izglītības iestādes pasākumu apkopošanai, digitālā ekrāna plašāka izmantošana, tai skaitā informējot par aktuāliem pasākumiem un karjeras iespējām izglītojamiem (atvērto durvju dienas mūzikas un mākslas vidusskolas u.c. iespējamās aktivitātes).*
2. *Ir iespējams pilnveidot izglītības iestādes tīmekļa vietni, labāk strukturējot tajā pieejamo saturu.*

**Kvalitātes vērtējuma līmenis** **“Labi”.**

**4.2. Elements “Vadības profesionālā darbība”.**

Vērtējot izglītības iestādes direktores profesionālo darbību, secināms, ka direktorei ir plašas zināšanas un izpratne par skolvadības jautājumiem, direktore ir informēta par aktualitātēm normatīvajā regulējumā, kā arī aktīvi iesaistās Profesionālās ievirzes izglītības iestāžu direktoru padomes darbā, risinot kultūrizglītības jomai aktuālos jautājumus un sniedzot viedokli. Direktore nodrošina izglītības iestādes iekšējo normatīvo aktu kvalitatīvu izstrādi, to aktualizēšanu, tiek pārraudzīta to īstenošana. Iekšējie noteikumi ir ļoti kvalitatīvi izstrādāti, tie ir pārdomāti un saprotami mērķauditorijai, tai skaitā izglītojamiem. Visas izglītības procesā iesaistītās puses ir apmierinātas ar izglītības iestādes vadītājas darbu, sadarbību, aktivitāti un attieksmi. Izglītības iestādes direktores profesionalitāti apstiprina arī dibinātāja pārstāvju paustais par direktores spēju sasniegt pozitīvus rezultātus, pamatot izglītības iestādes vajadzības, tai skaitā finanšu jomā, gūstot atbalstu no pašvaldības ieceru realizēšanai un materiāli tehniskā nodrošinājuma uzlabošanai. Izglītības iestādes dibinātājs novērtē direktores lietpratību resursu izmantošanā un sadarbībā.

 Izglītības iestādes vadītājai ir labas zināšanas un prasmes komunikācijas īstenošanā sekmīgas izglītības iestādes pārvaldības un pozitīva izglītības iestādes tēla veidošanai. Arī izglītības iestādes dibinātāja pārstāvji apliecina, ka pašvaldības organizētājā ikgadējā vadītāju vērtēšanā Mārupes Mūzikas un mākslas skolas vadītājas darbs tiek ļoti atzinīgi vērtēts, uzsverot spēju ļoti profesionāli plānot un sastādīt budžetu. Atzinīgi tiek novērtēts arī tas, ka par izglītības iestādes darbu nav saņemtas sūdzības pašvaldības līmenī, kas liecina par to, ka direktore novērš problēmsituācijas vai tās atrisina ļoti toleranti un profesionāli izglītības iestādes līmenī.

Direktore lietpratīgi vada kolektīvu, ieguvusi vadības prasmes ilggadējā darbā, ir atbildīga, īsteno demokrātisku vadības stilu, panāk rezultātus ar atbalstošu un pozitīvu mikroklimatu.

**Kvalitātes vērtējuma līmenis** **“Ļoti labi”.**

**4.3. Elements “Atbalsts un sadarbība”.**

Izglītības iestāde veiksmīgi sadarbojas ar Mārupes novada pašvaldību, tai skaitā izvirzot ikgadējās darba prioritātes un tās sekmīgi īstenojot. Izglītības iestāde labi iekļaujas pašvaldības izglītības ekosistēmā. Veiksmīga sadarbība ar pašvaldība izglītības iestādes telpu izmantošanā pasākumiem pašvaldības un valsts līmenī (konferencēm u.c.). Šobrīd sadarbībā ar pašvaldību turpinās transporta jautājumu risināšana, paplašinot iespējas Mārupes Mūzikas un mākslas skolu apmeklēt bērniem no Skultes. Atzinīgi vērtētas izglītības iestādes aktivitātes finansējuma piesaistē piedaloties projektos, t.sk. veiksmīgi iegūstot finansējumu Valsts kultūrkapitāla fonda mērķprogrammā kultūrizglītības iestādēm. Izglītības iestādes būtisks darbības novērtējums – novada popularizēšana, ko veicina izglītojamo sasniegumi konkursos. Novērtēta un nozīmīga ir arī izglītojamo dalība dažādos Mārupes novada pasākumos, tādējādi ar savu radošo darbību ieņemot svarīgu vietu Mārupes novada kultūrvides veicināšanā.

Izglītības iestādes darbību veicinoša ir sadarbība ar Skolas padomi un Atbalsta biedrību, sākusies sadarbība arī ar Biedrību “Mārupes uzņēmēji”, biedrību “Mārupes Dāmu klubiņš”. Sadarbība notiek ar citām izglītības iestādēm Mārupē, izglītības iestāde sniedz priekšnesumus novada pirmsskolas izglītības iestādēs, Mārupes ģimnāzijā, tādējādi prezentējot iespēju apgūt mūzikas un mākslas profesionālās ievirzes izglītības programmas, kā arī citu skolu izglītojamie apmeklē koncertus Mārupes Mūzikas un mākslas skolas koncertzālē.

Izglītības iestāde ir Latvijas Mūzikas izglītības iestāžu asociācijas dalībniece, regulāri sadarbojas Latvijas Nacionālo kultūras centru, Pierīgas izglītības, kultūras un sporta pārvaldi un Izglītības kvalitātes valsts dienestu, ir izveidoti starpvalstu kontakti mūzikas un mākslas izglītības jomā. Izveidojusies profesionāla sadarbība ar profesionālās vidējās izglītības iestādēm, īpaši Mākslas izglītības kompetences centru Nacionālā Mākslu vidusskola struktūrvienību Emīla Dārziņa Mūzikas skola. Organizētas metodiskās dienas citās izglītības iestādēs Latvijā un ārvalstīs, piemēram, Lietuvā – Kauņas 1.mūzikas skolā, Jaunajā Viļņas Mūzikas skolā, Polijā – V.Ļutoslavska Zambrovas Mūzikas skolā u.c.

Izglītības iestāde veicina arī mākslas pieejamību, eksponējot gan pedagogu, gan profesionālo un amatieru mākslinieku un arī izglītojamo darbus, kurus ir iespēja apskatīt ikvienam interesentam.

Izglītības iestādes vadība rūpējās, lai visi iesaistītie ir informēti par izglītības iestādes plānotajiem pasākumiem, mācību pārbaudījumiem, kā arī par izglītības iestādes aktivitātēm un sasniegumiem, publicējot šo informāciju izglītības iestādes telpās, kā, piemēram, digitālajā ekrānā pirmajā stāvā, kā arī mājas lapā un izglītības iestādes sociālajā tīklā. Izglītības iestādē notiek regulāras vecāku sapulces pa nodaļām mūzikas programmās, kā ar atsevišķi sapulces mākslas programmas izglītojamo vecākiem, atsevišķi tiek rīkotas arī 1.klases izglītojamo vecāku sapulces. Vecāki pozitīvi vērtē izglītības iestādes sadarbību un informācijas apriti.

**Kvalitātes vērtējuma līmenis** **“Ļoti labi”.**

**V. KVALITĀTES VĒRTĒŠANĀ IZMANTOTĀS METODES**

5.1. Intervijas un sarunas (ar direktori, direktores vietniecēm mūzikas un mākslas jomā, direktores vietnieku saimnieciskajā darbā, lietvedi, pedagogiem, izglītojamiem, vecākiem, dibinātāja pārstāvjiem);

5.2. Mācību stundu/nodarbību vērošana (48 mācību stundas);

5.3. Izglītības iestādes akreditācijas koncerta apmeklējums;

5.4. Dokumentu un informācijas analīze (nolikums, pašnovērtējuma ziņojumi, darba plāns, izglītības iestādes iekšējās kārtības un drošības noteikumi, Valsts izglītības informācijas sistēmā pieejamā informācija, vērtēšanas reglaments u.c.);

5.5. Izglītības iestādes apskate visās programmu īstenošanas adresēs;

5.6. Tīmekļvietnes un komunikācijas sociālajos medijos analīze.

**VI. IZGLĪTĪBAS IESTĀDES DARBĪBAS STIPRĀS PUSES**

|  |  |
| --- | --- |
| Elements | Stiprās puses |
| 2.1. | Izglītības iestāde regulāri rīko Latvijas un starptautiska mēroga konkursus – A. Grīnberga Starptautiskais jauno ģitāristu konkurss “Kur tad tu nu biji”, Sitaminstrumentu spēles konkurss “Amber Percussion”, Starptautiskais pūšaminstrumentu konkurss “Wind Stars”, Starptautiskais akordeona spēles konkurss “Concorde of Sounds”, u.c., kuriem ir nozīmīga vieta Latvijas mūzikas skolu konkursu apritē. |
| 2.3. | Izglītības iestādē kvalitatīvi darbojas kolektīvās muzicēšanas kolektīvi – pūtēju orķestris, kamerorķestris. |
| 3.3. | Izcila izglītības iestādes vide, ērts un ergonomisks telpu plānojums, klasēs pieejams atbilstošs aprīkojums un resursi. |
| 4.1. | Izglītības iestādē strādā augsti profesionāla pedagogu komanda un ļoti mērķtiecīga, radoša izglītības iestādes vadība, kurai ir mūsdienīgs, plašs izglītības iestādes nākotnes redzējums. |

##

## **VII. UZDEVUMI IZGLĪTĪBAS KVALITĀTES UN IZGLĪTĪBAS IESTĀDES VADĪTĀJA PROFESIONĀLĀS DARBĪBAS PILNVEIDEI**

|  |  |
| --- | --- |
| Elements | Uzdevumi |
| 2.3. | Ir nepieciešams iegādāties jaunu koncertkokli ar pārslēdzējiem.*Informāciju par paveikto iekļaut izglītības iestādes pašnovērtējuma ziņojumā līdz 2025.gada 1.novembrim.* |
| 2.3. | Ir nepieciešams iegādāties tubai statīvu instrumenta turēšanai spēles laikā. *Informāciju par paveikto iekļaut izglītības iestādes pašnovērtējuma ziņojumā līdz 2025.gada 1.novembrim.* |
| 2.3. | Ir nepieciešams pilnveidot sitaminstrumentu klases materiāli tehnisko bāzi –lielākā sitaminstrumentu klase jāaprīko ar plauktiem instrumentu glabāšanai.*Informāciju par paveikto iekļaut izglītības iestādes pašnovērtējuma ziņojumā līdz 2025.gada 1.novembrim.* |
| 2.3. | Ir nepieciešams pilnveidot sitaminstrumentu klases materiāli tehnisko bāzi, iegādājoties orķestra perkusijas.*Informāciju par paveikto iekļaut izglītības iestādes pašnovērtējuma ziņojumā līdz 2026.gada 1.novembrim.* |
| 2.3. | Ir nepieciešams iegādāties vismaz vienu mazo trompeti (*pocket trumpet*), lai mazāka auguma izglītojamiem atvieglotu mācību procesu. *Informāciju par paveikto iekļaut izglītības iestādes pašnovērtējuma ziņojumā līdz 2025.gada 1.novembrim.* |
| 2.3. | Ir nepieciešams pilnveidot izglītības programmas Flautas spēle materiāli tehnisko bāzi – iegādāties flautu ar liekto galvu *JupiterJFL-700WD ,,Waveline D-Loop“ Flute.**Informāciju par paveikto iekļaut izglītības iestādes pašnovērtējuma ziņojumā līdz 2026.gada 1.novembrim.* |
| 3.3. | Ir nepieciešams pilnveidot obojas klases materiāli tehnisko bāzi, iegādājoties mēlīšu ēveli, lai izglītojamos būtu iespēja apgādāt ar mēlītēm.*Informāciju par paveikto iekļaut izglītības iestādes pašnovērtējuma ziņojumā līdz 2025.gada 1.novembrim.* |
| 3.3. | Ir nepieciešams iegādāties 80 basu akordeonu.*Informāciju par paveikto iekļaut izglītības iestādes pašnovērtējuma ziņojumā līdz 2026.gada 1.novembrim.* |

Pielikumā:

1. Elementu un rezultatīvo rādītāju novērtējums uz 7 lp.
2. Īstenotās izglītības programmas uz 1 lp.

Akreditācijas ekspertu komisijas vadītāja Elita Barisa

Datums skatāms laika zīmogā